Okresná prokuratúra Senica 
Janka Kráľa 735, 905 45 Senica 	

Sp. zn. : Pv 46/15/2205	Senica, 21.7.2015
EEČ : 2-19-49-2015

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Senica
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: vodič z povolania - kurier
a
poškodenou:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 400,00 € 
b.	Peňažná suma určená na všeobecne prospešné účely: 80,00 € 
c.	Konkrétny adresát peňažnej sumy určenej na všeobecne prospešné účely: XXXXX XXXXX, XXXXX XXXXX, IČO: XXXXX 
d.	Suma odovzdaná štátu na peňažnú pomoc obetiam trestnej činnosti: 80,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: vodič z povolania - kurier
realizované policajtom Odd.výkonu služby DI OR PZ XXXXX pod spisovou značkou ORP-8/DI-SE-2015.
dňa 20.11.2014 o 12:20 h na miestnej komunikácii, v obytnom bloku za kaviarňou Positivo café, ulice Hurbanovej v Senici, viedol nákladné motorové vozidlo zn. Fiat Ducato, EČ: XXXXX, pri cúvaní si vzhľadom na rozmery vozidla a rozhľadové podmienky nezaistil bezpečné cúvanie pomocou spôsobilej a náležite poučenej osoby a zadnou časťou svojho vozidla narazil do chodkyne XXXXX, nar. XXXXX bytom XXXXX, XXXXX, ktorá spadla na zem, čím vodič XXXXX porušil ustanovenie § 22 ods. 2, ods. 3) zák. NR SR č. 8/2009 Z.z. o cestnej premávke v znení neskorších predpisov, pričom chodkyňa XXXXX, utrpela po páde ľahké zranenia: zlomeninu dolného konca vretennej kosti pravej hornej končatiny bez výraznejšieho posunu kostných úlomkov, zlomeninu háka - olceranu - lakťovej kosti ľavej hornej končatiny, trieštivého charakteru s posunom kostných úlomkov a zlomeninu hlavičky vretennej kosti, ktoré si vyžiadali podľa znaleckého posudku, znalca z odboru zdravotníctvo XXXXX, celkovú dobu liečenia a práceneschopnosti najmenej 4 týždne,

Odôvodnenie: 
 	 V uvedenej trestnej veci poverený príslušník Okresného dopravného inšpektorátu, Okresného riaditeľstva Policajného zboru XXXXX uznesením ČVS: ORP-8/DI-SE-2015 zo dňa 07.01.2015 podľa § 199 odsek 1 Trestného poriadku začal trestné stíhanie pre prečin ublíženia na zdraví podľa § 157 ods. 1 Trestného zákona, pričom následne uznesením zo dňa 03.03.2015 podľa § 206 ods. 1 Trestného poriadku stíha XXXXX  ako obvineného pre prečin ublíženia na zdraví podľa § 158 Trestného zákona na skutkovom základe uvedenom vo výroku tohto uznesenia. 

	Preskúmaním súvisiaceho spisového materiálu som zistil, že obvinený XXXXX sa svojím konaním dopustil prečinu ublíženia na zdraví podľa § 158 Trestného zákona, pričom ide o prečin, za ktorý Trestný zákon ustanovuje trest odňatia slobody až na 1 /jeden/ rok, teda horná hranica trestu odňatia slobody pri tomto trestnom čine neprevyšuje hornú hranicu trestu odňatia slobody uvedenú v § 220 odsek 1 Trestného poriadku, t. j. päť rokov.  

Obvinený XXXXX a poškodená XXXXX uzavreli dňa 14.07.2015 pred probačným a mediačným úradníkom Okresného súdu v Senici XXXXX, CSc. zmier, v ktorom poškodená XXXXX vyhlásila, že obv. XXXXX jej nahradil škodu vo výške 400,- € nad rámec plnenia poisťovňou a s ostatnou náhradou škody súhlasí v tej výške, ktorú jej uhradila  poisťovňa zo zákonného poistenia vlastníka motorového vozidla. Celkovo jej bolo uhradených 2.318,- €. Zároveň poškodená  vyhlásila, že týmto sú jej nároky na náhradu škody v predmetnej veci plne uspokojené.  
 
Obvinený XXXXX slobodne, vážne, zrozumiteľne a určito vyhlásil, že spáchal skutok, pre ktorý je trestne stíhaný. Dňa 07.07.2015  zložil na účet Krajskej prokuratúry v Trnave peňažnú sumu 160,- € určenú na všeobecne prospešné účely, a to vo výške 80,- € na pomoc obetiam trestnej činnosti a vo výške 80,- € XXXXX XXXXX IČO: XXXXX. Ak po schválení dohody o zmieri organizácia, ktorú určil obvinený za adresáta peňažnej sumy na všeobecne prospešné účely nebude spôsobilá peňažnú sumu prijať, alebo inak neprejaví záujem o peniaze, celých 100 % t.j. 160,- € pripadne štátu na peňažnú pomoc obetiam trestnej činnosti. Táto suma nie je zrejme neprimeraná závažnosti spáchaného trestného činu.

Obvinený XXXXX a poškodená XXXXX súhlasili s uzatvorením zmieru.

Vzhľadom na povahu a závažnosť spáchaného trestného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery som dospel k záveru, že rozhodnutie o schválení zmieru a zastavení trestného stíhania je dostačujúce. 

Preto som rozhodol tak, ako je to uvedené vo výrokovej časti tohto uznesenia.  

Poučenie: 
Proti tomuto uzneseniu sťažnosť nie je prípustná.

Mgr. Stanislav Korman
prokurátor